Vroue aangerand tydens NW-plaasaanvalFoto: Reint Dykema Twee vroue is aangerand nadat nege rowers Maandagaand op ŉ plaas in die Elandskraal-gebied in Mooinooi, Noordwes, toegeslaan het. Lt.kol. Pelonomi Makau, woordvoerder van die polisie, het gesê die twee vroue en ŉ 24-jarige man het buite die huis gesit toe hulle glo deur die rowers oorval is. “Die verdagtes het die vroue by die huis in gesleep, hulle aangerand en vasgebind,” het Makau gesê. Sy kon nie onmiddellik die vroue se ouderdomme bevestig nie. Die verdagtes het twee skootrekenaars, twee selfone, ŉ onbekende bedrag kontant en ander items in die huis bymekaargemaak. Hulle het ook die sleutels van die inwoners se voertuie geëis en met ŉ wit Toyota Hilux-bakkie met die registrasienommer FN72ML GP en ŉ wit Volvo met die registrasienommer B562 AOG op die vlug geslaan. “Die twee vroue is kort daarna na ŉ hospitaal geneem. Die man was ongedeerd,” het Makau gesê. Volgens Makau is die twee voertuie nog nie teruggevind nie en niemand is in verband met die voorval in hegtenis geneem nie. ŉ Saak van huisroof word ondersoek.